Selleks, et mind kui kohaliku omavalitsuse valimiste kandidaati tõsiselt võtta, küsiksid Sa kõigepealt, kas mu eelmise nelja aasta lubadused on ikka täidetud. Kinnitan, et on! Nelja aasta jooksul Jõelähtme valla volikogus olen hääletanud kogukonna esindaja ja volikogu liikmena ligi 800 positiivse otsuse poolt sotsiaalvaldkonna, elukeskkonna ja avalike teenuste arendamiseks. Eraldi väärivad märkimist Loo kooli juurdeehitus ja Kostivere kooli staadioni ehitus; Neeme kool ja kergliiklusteede võrgustiku edasiarendus.

Oma kodupiirkonnas, Ihasalu poolsaarel, on vabatahtlike päästjate depoo Neemes saanud hoo sisse. On olemas detailplaneering, hoone on projekteeritud ja ootab sobivat rahastust. Neeme vabatahtlikud päästjad on saanud valla toetusel meresõidualuse merepäästevõimekuse tagamiseks. Valminud on kergliiklustee puuduv osa Laheranna ja Neeme küla vahel; laste jalgpalliväljak ja Neeme seltside maja. Neeme küla vajadusi silmas pidades on arengukavasse võetud Neeme spordihoone. Teen kõik endast oleneva, et see hoone peagi ka valmiks. Samuti on nii Neemes, Lool kui ka Kostiveres plaanis liikluse ohjeldamiseks paigaldada kiirustablood.

Kõik need tegevused nii Neemes kui ka kogu Jõelähtme vallas on saavutatud tänu volikogu enamuse omavahelisele heale koostööle ning volikogu ja vallavalitsuse heale koostööle. Nii oleks tark ka edaspidi jätkata.

Olen osalenud pea kõikidel volikogu istungitel ja juhtinud volikogu arengukomisjoni. Seda tööd tehes olen omandanud palju kogemusi ning vallaelanikega suheldes ja vabaühenduste tegemistes osaledes aru saanud, millised võiksid välja näha meie kogukonnad tulevikus ja kuhu edasi liikuda.

Kuhu edasi liikuda?

Meie valimisprogrammi visioon ja põhilubadused annavad edasiliikumise suuna: vähendame perede finantskoormust, pakkudes paremaid sportimisvõimalusi, luues paremat elukeskkonda ja liiklemistingimusi ning luues kvaliteetsemaid avalikke teenuseid.

Oma lähikogukonnas, Ihasalu poolsaarel pean vajalikuks jätkata juba alustatud tegevustega:

* Neeme vabatahtlike päästjate depoo ehitus;
* Ihasalu külaplatsi arendus;
* Neeme spordioone valmimine lähema 4 aasta jooksul;
* kergliiklustee Neeme poe & kohviku juurest lasteaiani;
* Neeme Noortekeskus;
* Neeme rahvamaja remont;
* parkla ehitus küla keskele;
* vaatetorni kui turismiobjekti rajamineNeeme küla keskele.

Erakondlikku kuuluvust mul ei ole, kuid jagan paljuski vaateid ja põhimõtteid vallavalitsusega, mille valisime neli aastat tagasi. Kohalike omavalitsuste valimised ei ole meie kogukonnas võitlus erakondade vahel. Me valime isikuid mitte nende lubaduste, vaid tegude järgi. Koos teeme kodukandi veel paremaks ja hoitumaks!

Tõnu Vaher